CELEX: 32022D1236
Language: sk
Date: 2022-07-18 00:00:00
Title: Rozhodnutie Rady (SZBP) 2022/1236 z 18. júla 2022 o opatrení pomoci v rámci Európskeho mierového nástroja na podporu nigerských obranných síl

19.7.2022   
               
               
                  SK
               
               
                  Úradný vestník Európskej únie
               
               
                  L 190/121
               
            
         ROZHODNUTIE RADY (SZBP) 2022/1236
         z 18. júla 2022
         o opatrení pomoci v rámci Európskeho mierového nástroja na podporu nigerských obranných síl
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 41 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     V súlade s rozhodnutím Rady (SZBP) 2021/509 (1) bol zriadený Európsky mierový nástroj (ďalej len „EPF“) na financovanie opatrení Únie v rámci spoločnej zahraničnej a bezpečnostnej politiky zo strany členských štátov s cieľom zachovať mier, predchádzať konfliktom a posilniť medzinárodnú bezpečnosť v súlade s článkom 21 ods. 2 písm. c) zmluvy. Podľa článku 1 ods. 2 rozhodnutia (SZBP) 2021/509 sa z Európskeho mierového nástroja môžu financovať predovšetkým činnosti zamerané na posilnenie kapacít tretích štátov a regionálnych a medzinárodných organizácií týkajúcich sa vojenských a obranných záležitostí.
                  
               
                     (2)
                  
                  
                     Niger zohráva významnú úlohu v kľúčových regionálnych, európskych a medzinárodných iniciatívach zameraných na posilnenie mieru a rozvoja v regióne Sahel vrátane integrovanej stratégie Únie pre región Sahel, Koalície pre Sahel a Partnerstva pre bezpečnosť a stabilitu v regióne Sahel (P3S), ako aj Sahelskej aliancie. Medzinárodné spoločenstvo vrátane Únie vynaložilo v posledných rokoch značné úsilie na podporu Nigerskej republiky v jej boji proti terorizmu. Únia je v záujme podpory vojenskej a obrannej činnosti v Nigeri odhodlaná udržiavať úzke vzťahy.
                  
               
                     (3)
                  
                  
                     Pokiaľ ide o riešenie otázok týkajúcich sa bezpečnosti a migrácie, Niger je pre Úniu v regióne Sahel kľúčovou krajinou. Únia udržiava s vládou Nigeru pevné partnerstvo s cieľom dosiahnuť dlhodobý rozvoj prostredníctvom komplexného a integrovaného prístupu.
                  
               
                     (4)
                  
                  
                     Nigerské ministerstvo zahraničných vecí vo svojom liste z 25. marca 2022 adresovanom vysokému predstaviteľovi Únie pre zahraničné veci a bezpečnostnú politiku (ďalej len „vysoký predstaviteľ“) požiadalo Úniu o poskytnutie podpory nigerským ozbrojeným silám (Forces armées nigeriennes – FAN) v prioritnej oblasti a prípadne v spojení s misiou Únie v rámci spoločnej bezpečnostnej a obrannej politiky (ďalej len „SBOP“) poverenou prácou v Nigeri.
                  
               
                     (5)
                  
                  
                     Opatrenia pomoci sa majú vykonávať so zreteľom na zásady a požiadavky stanovené v rozhodnutí (SZBP) 2021/509, a predovšetkým v súlade so spoločnou pozíciou Rady 2008/944/SZBP (2), a v súlade s pravidlami pre plnenie príjmov a výdavkov financovaných v rámci EPF.
                  
               
                     (6)
                  
                  
                     Vykonávanie bude predmetom pravidelného posudzovania politického vývoja v Nigeri, a to v súlade s integrovaným metodickým rámcom na posudzovanie a určovanie potrebných opatrení a kontrol pre opatrenia pomoci v rámci EPF. Vykonávanie by predovšetkým nemalo byť v rozpore s bezpečnostnými a obrannými záujmami Únie a jej členských štátov.
                  
               
                     (7)
                  
                  
                     Rada opätovne potvrdzuje, že v súlade s Chartou Organizácie Spojených národov, Všeobecnou deklaráciou ľudských práv a medzinárodným právom, najmä medzinárodným právom v oblasti ľudských práv a medzinárodným humanitárnym právom, je odhodlaná chrániť, presadzovať a napĺňať ľudské práva, základné slobody a demokratické zásady a posilňovať právny štát a dobrú správu vecí verejných,
                  
               PRIJALA TOTO ROZHODNUTIE:
         
            Článok 1
            Zriadenie, ciele, rozsah pôsobnosti a trvanie
            
               1.   Týmto sa zriaďuje opatrenie pomoci v prospech Nigerskej republiky (ďalej len „prijímateľ“), ktoré sa bude financovať v rámci Európskeho mierového nástroja (ďalej len „EPF“) (ďalej len „opatrenie pomoci“).
            
            
               2.   Cieľom opatrenia pomoci je posilniť spôsobilosti a odolnosť nigerských ozbrojených síl, aby mohli brániť územnú celistvosť a zvrchovanosť Nigeru a lepšie chrániť civilné obyvateľstvo najmä pred rastúcou teroristickou hrozbou.
            
            
               3.   V záujme dosiahnutia cieľa stanoveného v odseku 2 sa z opatrenia pomoci financujú tieto dve zložky:
               
                           a)
                        
                        
                           zriadenie strediska odbornej prípravy technikov ozbrojených síl (Centre de Formation des Techniciens des Armées – CFTA) s cieľom centralizovať, posilniť a lepšie štruktúrovať kapacity nigerských ozbrojených síl v oblasti logistickej podpory a
                        
                     
                           b)
                        
                        
                           výstavba predsunutej operačnej základne (base opérationelle avancée – BOA) s cieľom znížiť zraniteľnosť nigerských ozbrojených síl v regióne Tillabéri.
                        
                     
            
               4.   Trvanie opatrenia pomoci je 36 mesiacov od dátumu uzavretia zmluvy medzi správcom opatrení pomoci konajúcim ako povoľujúci úradník a subjektom uvedeným v článku 4 ods. 2 tohto rozhodnutia v súlade s článkom 32 ods. 2 písm. a) rozhodnutia (SZBP) 2021/509.
            
         
         
            Článok 2
            Finančné dojednania
            
               1.   Finančná referenčná suma určená na pokrytie výdavkov spojených s opatrením pomoci je 25 000 000 EUR.
            
            
               2.   Všetky výdavky sa spravujú v súlade s rozhodnutím (SZBP) 2021/509 a pravidlami pre plnenie príjmov a výdavkov financovaných v rámci EPF.
            
         
         
            Článok 3
            Dojednania s prijímateľom
            
               1.   Vysoký predstaviteľ uzavrie potrebné dojednania s prijímateľom s cieľom zabezpečiť súlad s medzinárodným právom, najmä s medzinárodným právom v oblasti ľudských práv a medzinárodným humanitárnym právom, a s článkom 62 ods. 2 rozhodnutia (SZBP) 2021/509, a to ako podmienku poskytnutia podpory v rámci opatrenia pomoci.
            
            
               2.   Dojednania uvedené v odseku 1 zahŕňajú ustanovenia, ktorými sa prijímateľovi ukladá povinnosť zabezpečiť:
               
                           a)
                        
                        
                           dodržiavanie príslušného medzinárodného práva, najmä medzinárodného práva v oblasti ľudských práv a medzinárodného humanitárneho práva, zo strany jednotiek nigerských ozbrojených síl, ako aj dodržiavanie záväzku nigerskej vlády posilniť boj proti korupcii;
                        
                     
                           b)
                        
                        
                           riadne a efektívne používanie akýchkoľvek materiálnych prostriedkov poskytnutých v rámci opatrenia pomoci na účely, na ktoré boli poskytnuté;
                        
                     
                           c)
                        
                        
                           dostatočnú údržbu akýchkoľvek materiálnych prostriedkov poskytnutých v rámci opatrenia pomoci, aby sa zabezpečila ich použiteľnosť a prevádzková dostupnosť počas celého ich životného cyklu;
                        
                     
                           d)
                        
                        
                           aby sa žiadne materiálne prostriedky poskytnuté v rámci opatrenia pomoci na konci ich životného cyklu nestratili ani nepreviedli bez súhlasu výboru nástroja zriadeného podľa rozhodnutia (SZBP) 2021/509 na iné osoby alebo subjekty, ako sú identifikované v uvedených dojednaniach.
                        
                     
            
               3.   Dojednania uvedené v odseku 1 zahŕňajú ustanovenia o pozastavení a ukončení podpory v rámci opatrenia pomoci v prípade, že sa zistí, že prijímateľ porušuje povinnosti stanovené v odseku 2.
            
         
         
            Článok 4
            Vykonávanie
            
               1.   Vysoký predstaviteľ je zodpovedný za zabezpečenie vykonávania tohto rozhodnutia v súlade s rozhodnutím (SZBP) 2021/509 a s pravidlami pre plnenie príjmov a výdavkov financovaných v rámci EPF, v súlade s integrovaným metodickým rámcom na posudzovanie a určovanie potrebných opatrení a kontrol v súvislosti s opatreniami pomoci v rámci EPF.
            
            
               2.   Činnosti uvedené v článku 1 ods. 3 vykonáva agentúra Expertise France.
            
         
         
            Článok 5
            Monitorovanie, kontrola a hodnotenie
            
               1.   Vysoký predstaviteľ zabezpečuje monitorovanie dodržiavania povinností stanovených v článku 3 zo strany prijímateľa. Prostredníctvom uvedeného monitorovania sa vybuduje povedomie o kontexte a rizikách porušovania povinností stanovených v súlade s článkom 3 a prispeje sa k predchádzaniu takýmto porušeniam vrátane porušovania medzinárodného práva v oblasti ľudských práv a medzinárodného humanitárneho práva zo strany jednotiek nigerských ozbrojených síl, zahŕňajúceho použitie vybavenia poskytnutého v rámci opatrenia pomoci.
            
            
               2.   Kontrola po dodaní vybavenia a dodávok sa uskutočňuje takto:
               
                           a)
                        
                        
                           overenie dodania, pričom osvedčenia o dodaní má podpísať zástupca ozbrojených síl koncového používateľa pri prevode vlastníctva;
                        
                     
                           b)
                        
                        
                           podávanie správ o inventúrach, pričom príjemca každoročne podáva správu o inventúre určených položiek, až pokým Politický a bezpečnostný výbor (ďalej len „PBV“) už takéto podávanie správ nebude považovať za potrebné;
                        
                     
                           c)
                        
                        
                           kontrola na mieste, pričom prijímateľ poskytne vysokému predstaviteľovi na požiadanie prístup na účely vykonania kontroly na mieste.
                        
                     
            
               3.   Vysoký predstaviteľ vykoná hodnotenie v podobe prvého štruktúrovaného posúdenia opatrenia pomoci šesť mesiacov po dokončení výstavby strediska odbornej prípravy technikov ozbrojených síl a predsunutej operačnej základne. V prípade potreby môžu byť súčasťou uvedeného posúdenia návštevy na mieste zamerané na kontrolu infraštruktúry, vybavenia a dodávok poskytnutých v rámci opatrenia pomoci alebo akékoľvek iné účinné formy nezávisle získaných informácií. Záverečné hodnotenie sa uskutoční po ukončení vykonávania opatrenia pomoci s cieľom posúdiť, či opatrenie pomoci prispelo k dosiahnutiu stanovených cieľov.
            
         
         
            Článok 6
            Podávanie správ
            Vysoký predstaviteľ predkladá počas obdobia vykonávania PBV polročné správy o vykonávaní opatrenia pomoci v súlade s článkom 63 rozhodnutia (SZBP) 2021/509. Správca opatrení pomoci pravidelne informuje výbor nástroja zriadený rozhodnutím (SZBP) 2021/509 o plnení rozpočtu na strane príjmov a výdavkov v súlade s článkom 38 uvedeného rozhodnutia, a to aj poskytovaním informácií o zapojených dodávateľoch a subdodávateľoch.
         
         
            Článok 7
            Pozastavenie a ukončenie
            
               1.   PBV môže rozhodnúť o úplnom alebo čiastočnom pozastavení vykonávania opatrenia pomoci v súlade s článkom 64 rozhodnutia (SZBP) 2021/509.
            
            
               2.   PBV môže Rade odporučiť ukončenie opatrenia pomoci.
            
         
         
            Článok 8
            Nadobudnutie účinnosti
            Toto rozhodnutie nadobúda účinnosť dňom jeho prijatia.
         
         
            V Bruseli 18. júla 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady (SZBP) 2021/509 z 22. marca 2021, ktorým sa zriaďuje Európsky mierový nástroj a zrušuje rozhodnutie (SZBP) 2015/528 (Ú. v. EÚ L 102, 24.3.2021, s. 14).
         
            (2)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).